Rokers betoog Woensdag teen rookverbod | Netwerk24
Deur Dennis Delport 08 Julie 2020 06:05
Die #SmokersUniteSA-beweging hou Woensdag 'n landwye betoging teen die verbod op tabakprodukte, die verlies aan sondebelasting, werkverliese in die tabakbedryf, asook oor die publiek se reg om te besluit of hulle wil rook of nie.
Die #SmokersUniteSA-beweging sal Woensdag landwyd betoog teen die verbod op tabakprodukte en alles wat daarmee gepaardgaan. Foto: Verskaf
Lede van dié beweging wil vreedsaam oor die land heen betoog deur 'n bepaalde roete stadig in konvooi te ry.
Die stede waar die konvooie sal ry, is Johannesburg, Pretoria, Durban, Kaapstad, Port Elizabeth, Nelspruit en Secunda.
"Die regering skend ons regte. Ons betoog nie net teen die rookverbod nie, maar teen verskeie faktore wat daarmee saamgaan, soos dat ons die reg ontneem word om te besluit of ons wil rook of nie," sê Linda Barnard, organiseerder van die betoging.
#SmokersUniteSA moedig mense in ander stede en dorpe aan om hulle by die betoging aan te sluit.
"Ons vra dat mense klere van alle kleure dra, want die kwessie raak mense van alle rasse. Maar ons vra dat mense oranje maskers dra.
"As daar nie 'n konvooi in jou omgewing is nie, gaan na jou plaaslike winkelsentrum en betoog daar in vreedsaamheid en in stilte. Dra 'n oranje masker om ons standpunt oor te dra," sê Barnard.
Sy sê die beweging het die nodige dokumente gekry om die betoging te hou, maar dit is 24 uur voor die betoging teruggetrek. "Hulle sê omdat ons in konvooie gaan ry, is dit nie in pas met die inperkingsregulasies nie."
Nietemin sal die betoging voortgaan.
"Omdat die polisie dreig om ons te stop, hou ons die ligging asook tyd van die betogings vir eers stil. Dit sal verskaf word kort voor die optog," sê Barnard.
Mense wat graag wil deelneem, kan Barnard kontak by 081 739 4455.
"Ek sal hulle in die regte groepe plaas waar die relevante inligting deurgegee sal word."
Brig. Vish Naidoo, nasionale polisiewoordvoerder, is om kommentaar genader, maar het nog nie gereageer nie.